王禹偁
一品孙郑昱
卜葬得假告，南出安上门。
鞭马六十里，暮投中书村。
村翁馆我宿，茅屋欲黄昏。
有客忽投刺，自称一品孙。
气貌不凡俗，因为开酒樽。
坐久问家谍，其族大且繁。
池州有清节，滥觞登洪源。
大傅擅鸿笔，入相又出藩。
其家本开封，改号一何尊。
至昱始六代，布衣它丘樊。
跨驴入府县，驱犊耕郊原。
家庙固已毁，国史空具存。
盛德百世著，功必格乾坤。
高太已不祀，羡絪何可论。
况复起章句，乘时宠便蕃。
子孙虽替陵，尚得守田园。
我爱三代时，法度有深根。
卿大夫称家，世世奉苹蘩。
四民有定分，宦路无驰奔。
自从杂伯道，倾夺日喧喧。
脱耒秉金钺，吮笔乘朱轩。
朝荣又暮辱，容易如掌翻。
古道不可复，颓波益以浑。
何况度木者，倒置轮与辕。
我亦起白屋，两朝直紫垣。
荫子有官常，赏延弟与昆。
尽待食人禄，将何报君恩。
农桑国之本，孝义古所敦。
吾族不力穑，终岁饱且温。
虽非享富贵，亦以蠹黎元。
唐贤尚消歇，我辈奚足言。
呼儿讽此诗，播在篪与埙。